b'\n_START_ARTICLE_\nVatroslav Kuli\xc5\xa1\n_START_PARAGRAPH_\nVatroslav Kuli\xc5\xa1 (Vido\xc5\xa1i, BiH, 7. o\xc5\xbeujka 1951.), hrvatski je slikar i grafi\xc4\x8dar.\n_START_SECTION_\nMladost i obrazovanje\n_START_PARAGRAPH_\nVatroslav Kuli\xc5\xa1 ro\xc4\x91en je u Vido\xc5\xa1ima kraj Livna. Zagreba\xc4\x8dku \xc5\xa0kolu primjenjene umjetnosti zavr\xc5\xa1io je 1971. godine. Diplomirao je slikarstvo na Akademiji likovnih umjetnosti Sveu\xc4\x8dili\xc5\xa1ta u Zagrebu 1976. godine u klasi profesora \xc5\xa0ime Peri\xc4\x87a. Usavr\xc5\xa1avao se na studijskim putovanjima u Parizu (Cite Internationale des Arts), Munchenu, New Yorku i Melbourneu.\n_START_SECTION_\nStvarala\xc5\xa1tvo\n_START_PARAGRAPH_\nOd godine 1978. do 2002. radio je u Leksikografskom zavodu "Miroslav Krle\xc5\xbea" kao likovni urednik Op\xc4\x87e enciklopedije i Hrvatskog biografskog leksikona. Uz slikarstvo, bavi se grafi\xc4\x8dkim dizajnom, scenografijom i mozaikom. Slika apstraktne kompozicije, ali i portrete i sakralne kompozicije._NEWLINE_Kuli\xc5\xa1ev opus mo\xc5\xbee se podijeliti na nekoliko ciklusa: Rani radovi (1978\xe2\x80\x931991), Valovi (1990\xe2\x80\x931993), Slike-kola\xc5\xbei / Objekti kola\xc5\xbei (1991\xe2\x80\x931994), Kornati (1996\xe2\x80\x932001), Voodoo Gutenberg (1996\xe2\x80\x932001), Kuti (1996\xe2\x80\x931998), Metamorfoze mora (1999\xe2\x80\x932002), Nizovi (2000\xe2\x80\x932001), Riffovi (2002\xe2\x80\x932006), Herbarium pictorium (2006\xe2\x80\x932007)._NEWLINE_Izlagao je na vi\xc5\xa1e desetaka samostalnih i skupnih izlo\xc5\xbebi, a radovi mu se nalaze u raznim muzejima, galerijama i privatnim zbirkama u Hrvatskoj i svijetu._NEWLINE_Sa Slobodanom Novakom autorom je knjige Triptih o moru: o radosti, zaboravu i o strahu (\xc5\xa0kolska knjiga, Zagreb, 2014.)'